
SCARLET WILSON

I et snøhvitt Stockholm

Oversatt av Jan Ingar Vik

Miniserie: Vinterdrømmer


Fra Jamaica til Stockholm – bli med på en lidenskapelig reise som tar deg jorden rundt i den nye miniserien Vinterdrømmer. Dette er del fire.

Scarlet Wilson skrev sin første fortelling da hun var åtte år gammel og har aldri sluttet å skrive siden. Hun har arbeidet i helsetjenesten i tjue år, som utdannet sykepleier og helsesøster. Scarlet arbeider nå i folkehelsetjenesten og bor på vestkysten av Skottland sammen med sin forlovede og deres to sønner. Det å skrive legeromaner og kjærlighetsromaner er en drøm som har gått i oppfyllelse for henne.


Denne julefortellingen er tilegnet mine to brylluper

i 2021, Dillon og Megan Glencross, og Stuart

og Carly Walker. To vakre bruder og to kjekke brudgommer.

Jeg ønsker dere all verdens kjærlighet! 


1

Cora Campbell gikk raskt bortover den lange korridoren i Royal Kensington Hospital, og lurte på om hun skulle begynne å bite negler. Personsøkeren hennes hadde allerede gitt lyd fra seg to ganger.

Som nyfødtspesialist hadde hun tilbrakt de siste tolv årene med lyden fra personsøkeren i ørene – under noen faser hadde den nesten diktert livet hennes. Vanligvis ønsket hun den lyden velkommen. Den betydde at noen trengte henne. Hun kom til å få det travelt. Hun kom til å arbeide for de bitte små pasientene som hun hadde viet livet sitt til. Men denne gangen var det annerledes. Denne gangen var det Chris Taylor, den administrerende direktøren på sykehuset, som sendte henne melding, og magen hennes slo flikkflakk av ubehag.

Hun måtte være i vanskeligheter.

Den lange spaserturen hjalp ikke. Den ga henne massevis av tid til å tenke på alle vanskelighetene hun kunne være i. Hun hadde underskrevet kontrakt for innkjøp av nye toppmoderne kuvøser i forrige uke. Hun hadde godkjent to nye ansatte som skulle arbeide i julen, fordi de samme personene ble ʼsykmeldtʼ hvert år på denne tiden. Hun hadde lovt én fjernundervisning i uken hos et velrenommert sykehus i USA. Hun hadde nettopp fått sin femte profesjonelle artikkel publisert om en ny banebrytende teknikk som hun hadde lansert i fjor for nyfødte mellom trettien og trettitre uker. Forskjellen på tilstanden før og etter var temmelig forbløffende, og akkurat nå lurte hun på om noe av dette utilsiktet hadde stilt sykehuset i et dårlig lys.

Hun så ned idet hun nærmet seg kontoret. Kanskje hun skulle ha gått tilbake til garderoben og tatt på seg høyhælte sko for å se mer profesjonell ut? Cora prøvde alltid å være kledd på en presentabel måte på jobben, en komfortabel, svart bukse, en kortermet, rød overdel og de spesielle skoene. En legekollega hadde presentert dem for henne på konferansen i USA: De var flate og kunne vaskes i maskin. De var like komfortable som tøfler, og de fantes i alle regnbuens farger. Cora hadde straks kjøpt dem i alle fargene. De var også en drøm å ha på seg når hun måtte løpe gjennom korridorene etter en melding om et nødstilfelle.

«Hei, Cora.»

Lucy, sekretæren til direktøren, satt bak skrivebordet og smilte fra øre til øre. Dette så ikke ut som noe tegn til problemer.

«Hvordan går det med Louie?» spurte Cora automatisk. «Kan jeg få se et bilde av favorittgutten min?»

Lucy tok telefonen sin opp fra vesken og snudde den mot Cora. Sønnen hennes, Louie, ble født i tjuesjette uke to år tidligere. Cora hadde tatt seg av ham, og likte alltid å sjekke fremgangen hans.

Et lite, klissete ansikt med et bredt smil strålte opp mot henne. Louie hadde en manke av blondt hår og glimt i øyet. Han holdt en fargestift i hånden og hadde tydeligvis nettopp tegnet på en hvit vegg.

«Å, nei! Den frekke lille rønneren. Når var det?»

«Søndag», sa Lucy med et smil mens hun la telefonen tilbake i vesken. «Maleren var nettopp ferdig med gangen, og Louie bestemte seg for at han også ville male litt.» Hun ristet på hodet. «Jeg sverger på at jeg snudde ryggen til ham bare et sekund. Han hadde sittet rett ved siden av meg og spist yoghurt.»

Cora lo og nikket. «Hva kan jeg si? Han prøver bare å holde deg på tå hev.» Hun blunket til henne. «Vi lærer dem mange knep på intensivavdelingen.»

Hun visste at Lucy hadde bekymret seg voldsomt over den premature fødselen. Men selv om Louie fortsatt var litt liten, nådde han alle milepælene med glans. Cora kikket på den lukkede døren. «Så syng ut, er jeg i vanskeligheter?»

Øynene til Lucy ble store. «Doktor Campbell, hvorfor i all verden skulle du være i vanskeligheter?» sa hun ertende.

Cora trakk på skuldrene. «Jeg tenkte på minst et halvt dusin grunner på veien bortover korridoren. Du burde virkelig overtale ham til å bytte kontor. Det ville vært mye bedre for fryktfaktoren min om han holdt til rett ved siden av trappen.»

Lucy lo og ristet på hodet. Så kom det en lyd fra intercomen på skrivebordet. «Det er til deg.» Hun blunket til henne. «Og jeg tror ikke du har noe å være bekymret for.»

Cora trakk pusten dypt og gikk bort til døren. Så banket hun på to ganger før hun åpnet den og gikk inn.

Chris Taylor reiste seg og rakte frem hånden. Cora smilte nervøst og håndhilste på ham. Det vanligvis så alvorlige ansiktet hans brøt ut i et smil da han tok noe opp fra skrivebordet. «Jeg har sett den nylig publiserte artikkelen din, doktor Campbell.»

Pokker. Han hadde lest den. Det måtte være derfor hun var her.

Cora kjempet mot trangen til å kremte og flytte seg i stolen, for det ville få henne til å se ut som hun var skyldig i noe. Chris Taylor plasserte det medisinske tidsskriftet på skrivebordet igjen og foldet hendene foran seg. Nå kom det. Dette var stillingen han inntok under pressekonferanser når han skulle til å komme med nyheter.

«Doktor Campbell, jeg inviterte deg hit i dag delvis på grunn av den siste artikkelen din, og delvis på grunn av et tilbud jeg gjerne vil gi deg.»

Et tilbud? Cora rettet seg øyeblikkelig opp i stolen, og hver celle i kroppen var i alarmberedskap. Et tilbud var bra – ikke sant?

«Du har vært hos oss en stund, så jeg regner med at du har hørt om Kensington-prosjektet?»

Cora svelget hardt. «Ja, selvfølgelig.» Alle som arbeidet på Royal Kensington visste om Kensington-prosjektet.

Det var åpenbart det riktige svaret, for Chris ga henne et elskverdig smil. «Du vet at vi betrakter oss selv som hjemmet til de beste og mest begavede i verden. Hvert år sender vi fire av våre banebrytende team-medlemmer ut for å lære opp personale på andre sykehus rundt i verden. I år vil vi gjerne at du skal bli et av de medlemmene.»

Noe var galt. Huden hennes sitret som om hundrevis av skolopendre marsjerte over den. Munnen hennes hadde nettopp avgjort at hun befant seg i Sahara-ørkenen, og all kunnskap og erfaring som hjernen hadde lagret i løpet av trettitre år, forsvant som ved et trylleslag.

Chris ventet åpenbart på en reaksjon.

Hun hadde ønsket dette. Hun hadde ønsket seg dette de siste årene, og ble sørgelig skuffet i fjor da hun hørte at fire andre var blitt valgt. Hun hadde gått til en bar i nærheten sammen med sin gode venninne Chloe, og de tok begge et glass vin for å synes synd på hverandre.

Dette året, derimot, med undervisningen, forskningsartikkelen og mammapermisjonen til en kollega, så hadde hun ikke engang fått sjansen til å se på kalenderen og undre på når kunngjøringen kom.

Chris så fortsatt tålmodig på henne, mens London-busser og svarte drosjer suste forbi utenfor.

«Fantastisk.» Det kom ut nesten som et pip.

Han fortsatte fornøyd. «Vi har fått en forespørsel fra …» Han kikket på en liste på skrivebordet. «Stockholm sykehus i Sverige. De vil gjerne at du skal undervise en stor del av neonatal-personalet deres om de banebrytende teknikkene som du utviklet her på Royal Kensington.»

Hun hørte den usagte beskjeden. Det var kanskje teknikken hennes, men æren ville alltid måtte gis til det sykehuset som hadde støttet henne. Cora hadde ikke noe imot det. Royal Kensington hadde stadig satset penger og gitt henne tillit gjennom de siste årene, da hun skisserte planer for forbedringer, både små og store.

Hun ble fylt av begeistring. Dette var en ære. Et privilegium å besøke et annet land og personlig undervise dem i alle teknikkene hun hadde utviklet. Stockholm i Sverige. Hun hadde aldri vært der før, verken i byen eller landet.

Chris fortsatte å snakke. «Hvis du aksepterer tilbudet, så kommer du til å reise om tre dager – første november.»

«Tre dager?»

«Alt er ordnet på forhånd. Du reiser med fly til Arlanda flyplass og du blir hentet og brakt til losjiet ditt. Du skal være der i litt over sju uker, og flyr hjem igjen på julaften. Jeg regner med at dette passer?»

Cora nikket. Hjernen hennes begynte å fungere igjen, og hun hadde en million spørsmål.

«Hvem skal jeg arbeide sammen med? Kan jeg ta med noe av mitt eget utstyr?» Hun rynket pannen. «Hvordan transporterer jeg sykehusutstyr? Hvor skal jeg bo? Hvem er de andre som er med i Kensington-prosjektet i år?» Hun stanset for å få igjen pusten. «Du sa at de hadde kommet med en forespørsel om meg? Er det vanlig? Er det slik dette vanligvis fungerer?»

Hun så glimtet i øynene til Chris Taylor og innså hvordan hun egentlig hørtes ut.

Hun kom med en kort latter og et skuldertrekk. «Hvordan er været i Stockholm?»

Det ble stille en liten stund, og Chris la hodet på skakke. «Er det et ja, doktor Campbell?»

Hun spratt opp fra stolen da han reiste seg og rakte frem hånden igjen. «Ja!» sa hun og ga ham et overentusiastisk håndtrykk. «Det er definitivt et ja.»

Han smilte. «I så tilfelle har Lucy en mengde detaljer til deg som hun har ordnet med tidligere. Jeg tror det er trygt å si at du er i veldig gode hender.»

Cora tvilte ikke et sekund på det. Lucy var grundig i arbeidet sitt.

Hun slapp hånden hans og gikk bort til døren. «Takk. Takk. Jeg skal sjekke turnuslisten. Jeg må forsikre meg om at det er nok folk til å overta på kort varsel. Jeg skal snakke med Ron i avdelingen for medisinsk fysikk om transporten og undersøkelsene av alle pasientene mine.

Da hånden hennes lukket seg rundt dørhåndtaket, innså hun at hun bablet igjen.

«Doktor Campbell?»

Den muntre stemmen til Chris hørtes bak henne. Hun kikket over skulderen. «Ja?»

Han kikket på de røde, flate skoene hennes. «Kjøp deg et par vinterstøvler.»

*

«Jeg har fantastiske nyheter!» Døren til Jonas Nilssons kontor åpnet seg med et smell og Elias Johansson kom inn med et bredt smil og gnistrende øyne.

Jonas så på merket i veggen etter døren og ristet på hodet. Entusiasmen til Elias for arbeidet sitt hadde aldri forandret seg i de ti årene han hadde kjent ham.

Han var sytti år gammel og skulle ha pensjonert seg for mange år siden, men lederen for nyfødtintensivavdelingen viste ingen tegn til å ta det roligere.

Jonas nikket mot stolen på den andre siden av skrivebordet. «Hva har du pønsket ut nå, Elias?», spurte han.

Elias lo hjertelig og satte seg. «Hva får deg til å tro at jeg har pønsket ut noe?» Elias smilte.

Jonas la fra seg pennen og bøyde seg fremover. «Jeg spør igjen», sa han og løftet det ene øyebrynet. «Hva har du pønsket ut?»

«Du har hørt om Kensington-prosjektet?» fortsatte Elias. «Jeg sendte en forespørsel om å få en kvinnelig lege fra Royal Kensington Hospital i London til Stockholm for å lære oss noen av de banebrytende teknikkene hennes i nyfødtintensivavdelingen, og tidligere i dag oppdaget jeg at forespørselen min har gitt resultater. Jeg skal hente Cora Campbell på flyplassen om et par dager.»

Jonas åpner munnen og lukket den igjen mens han prøvde å formulere ordene. «Hva? Hvem? Og nei, jeg har aldri hørt om Kensington-prosjektet. Hva i all verden er det?»

Øynene til Elias skinte. «En mulighet. Det er det det er. En mulighet for oss til å låne en av deres beste – og mest publiserte – nyfødteksperter, slik at hun kan dele ekspertisen og kunnskapen sin med oss. Hun kommer til å bli her helt til jul. Kan du forestille deg hvor mye vi kan lære av henne?»

Jonas rynket pannen. «Jeg har ingen anelse om hvem denne kvinnen er. Ønsker vi å lære av henne?» Han merket at han begynte å bli sint. Han var veldig glad i Elias, men jo eldre han ble, jo mer stakk han nesen sin i andres saker.

«Selvsagt gjør vi det!» Han blunket til Jonas. «Og hvem vet? Kanskje hun kommer til å lære noe av oss. Hun kommer kanskje til og med til å ville gjøre noen felles forskningsprosjekter. Det ville blitt spennende.»

Jonas trakk pusten dypt. Siden han var leder for fødeavdelingen, kom dette til å påvirke arbeidsplanen hans de neste sju ukene. En ny lege ville kanskje undervise nye teknikker. Siden hun kom fra London ville hun være ukjent med de retningslinjene som gjaldt hans intensivavdeling.

Jonas var nøye med regler og papirarbeid. Siden han hadde brent seg tidlig i karrieren, ønsket han å beskytte både personalet sitt og pasientene deres. Han visste hvor viktig det var. Han hadde høye forventninger til personalet, og det visste de alle sammen.

Men Jonas hadde en god grunn til å føle det som han gjorde. En kraftig lærepenge hadde fått ham til å innse hvor viktig det var med regler, i tillegg til å stole på instinktene sine. Det var det han hadde gjort for flere år siden da han behandlet en pasient i de siste stadiene av fødselen. Hun var fast bestemt på at hun ikke ville ha keisersnitt hvis det da ikke fantes noe annet alternativ. En operasjon da hun var tenåring hadde gjort henne traumatisert, og hun ville ikke føle seg på den måten igjen. Det å ha en naturlig fødsel ville bety at hun følte at hun hadde kontrollen, og Jonas hadde vært med henne hele veien. Jonas lovte alltid pasientene sine at han ville gjøre sitt absolutt beste for å hjelpe dem med å holde seg til ønskene sine. Men da tilstanden til babyen hennes forverret seg raskt, måtte han foreta seg noe raskt og følge instinktene sine. Så han rådet henne til å ta keisersnitt. Instinktene hans hadde rett. Alle andre yrkesutøvere var enige.

Men da kvinnen ble diagnostisert med fødselsdepresjon og klaget over at han hadde sviktet henne, ble Jonas overveldet av skyldfølelse. Handlingene hans hadde reddet livet til både mor og barn. Men han følte seg likevel ansvarlig for å ha sviktet pasienten sin. Følelsene hans kom i veien.

Etterforskningen viste at han hadde tatt den riktige beslutningen. Og selv om han hadde handlet på instinkt, hadde sykehusets retningslinjer og den raske journalføringen hans av alt som skjedde, reddet ham. Fra første gangen hjertefrekvensen til babyen sank, hadde Jonas fulgt hver eneste regel til punkt og prikke.

Det var grunnen til at han nå var den han var. Regler, retningslinjer og normer beskyttet personalet mot en eventuell klage – hvis de fulgte dem til punkt og prikke. Han prøvde også å forsikre seg om at personalet ikke lot seg styre av følelsene sine. Han visste hvor dypt han var blitt påvirket av sine egne, og hadde alltid gjort sitt beste for å være objektiv overfor pasientene sine etterpå. Han kunne høre på dem, behandle dem godt, og sørge for best mulig omsorg, men han kunne aldri la følelsene komme i veien. «Du skulle ha snakket med meg om dette først.»

«Kanskje.» Elias kom med et likegyldig skuldertrekk. «Men jeg har sendt en forespørsel til Kensington-prosjektet de siste ti årene.» Han rynket på nesen og så tankefull ut. «Jeg er ikke helt sikker på hva som gjorde utslaget denne gangen.» Han smilte igjen. «Men jeg skrev fem tusen ord om hvorfor jeg helst ville ha Cora Campbell.»

Jonas stønnet. Dette kom til å bli en tapt kamp. Han visste nøyaktig hva som kom til å skje. Elias kom med glede til å ta seg av doktor Campbell hver morgen, men utpå ettermiddagen kom han til å begynne å overlate oppgaven til andre.

Jonas hadde ikke tid til å ta seg av noen. Jobben hans var travel nok, og en av personalet begynte på en tidlig svangerskapspermisjon om noen dager på grunn av komplikasjoner. De hadde ikke funnet noen erstatning.

«Hvor skal hun bo?»

Han stilte spørsmålet, men Jonas hadde en snikende følelse av at han visste svaret.

«Hos meg, selvsagt!» sa Elias. «Jeg har nok av plass, og jeg får muligheten til å vise henne de feststemte aktivitetene i Stockholm.» Han gned hendene sammen. «Jeg ser frem til det – muligheten til å se vår egen by med andres øyne. Jeg tror det vil bli bra for meg.»

Mistankene var bekreftet. På en eller annen måte hadde han visst at Elias kom til å tilby å være vert for den gjestende legen. Han hadde snakket om det store huset sitt i utkanten av Stockholm de siste årene, etter at kona døde. Begge barna hans var gift og hadde egne barn, og bodde i andre deler av Sverige. Jonas visste at Elias var ensom. Han var sikker på at det var en del av grunnen til at han nektet å pensjonere seg.

Jonas sukker. «Fortell meg det igjen. Når kommer hun?»

«Første november. Jeg henter henne på Arlanda flyplass klokken to.»

«Bringer du henne rett til sykehuset for å vise henne rundt, eller tar du henne med hjem først?»

«Å, jeg tar henne med hjem først. Gir henne litt tid til å finne seg til rette. Deretter tar jeg henne trolig med ut til en av restaurantene på kvelden. Du blir selvsagt med oss?»

Jonas ristet på hodet, en automatisk reaksjon. Han likte ikke helt tanken på at det skulle komme en ny lege inn i avdelingen hans for å lære dem ʼnyeʼ ting. Det siste han ønsket, var å småprate med kvinnen.

Nei. Han ville heller møte henne på sine egne vilkår, i en yrkesmessig sammenheng. På den måten kunne han klargjøre grensene, og at alt som hendte i nyfødtintensivavdelingen og involverte noen av sykepleierne og jordmødrene, måtte godkjennes av ham. Der. Han følte seg bedre allerede.

«Jeg vil foretrekke å møte henne neste dag. Når hun har fått sjansen til å slappe av og finne seg til rette. Hun kommer trolig til å være trett etter reisen.»

«Unnskyldninger, unnskyldninger», sa Elias. «Bare arbeid og ikke noen fornøyelser gjør deg til en veldig kjedelig gutt, Jonas. Når var siste gangen du gikk ut og spiste middag. Arrangerte en fest?»

Jonas lo og lente seg tilbake i stolen. «Det er nok av folk på dette sykehuset som arrangerer fester uten at jeg også skal gjøre det. Så du tilstanden til noen av medisin- og sykepleiestudentene i forrige uke? Jeg sendte tre av dem hjem.»

Elias uffet seg. «De beste dagene i livet mitt. Jeg elsker en god fest», sa han lengselsfullt.

«Jeg skal møte henne dagen etter», sa Jonas.

Personsøkeren til Elias ga lyd fra seg, og han kikket ned. «Jeg har en pasient. Her.» Han skjøv frem bunken med papirer som han hadde tatt med seg. «Les deg opp om gjesten vår. Du kommer kanskje til å finne noe interessant. Vi kan snakkes senere.»

Jonas smilte og ristet på hodet da Elias gikk. Han visste nøyaktig hva den gamle skurken pønsket på. Hver sjette måned eller noe slikt så fikk han det for seg å leke ekteskapsformidler mellom Jonas og en eller annen kvinne som han mente ville passe sammen med ham.

De fleste av forsøkene hans var forgjeves. To eller tre hadde vart lenger enn noen dater, kanskje til og med i et par måneder. Men Jonas var altfor opptatt på jobben til å investere i et forhold.

Han skjøv papirene til side, og fant i stedet frem turnuslisten for nyfødtintensivavdelingen på datamaskinen.

Han ville sjekke hvem som kom til å ha vakt i begynnelsen av november. Han stolte på at det erfarne personalet hans ville være i stand til å ta seg av den nye legen på en høflig, men effektiv måte. Da han kikket til siden, fikk han øye på tittelen på en forskningsartikkel: Grunnlaget for hypotermibehandling av tjueseks uker gamle nyfødte. Interessant. Han skulle til å dra den ut av bunken da han hørte et rop.

«Hjelp! Kan noen hjelpe til!»

Jonas var oppe av stolen i løpet av et øyeblikk. Da han løp ut av døren, kunne han se en sykepleier sitte på knærne ved siden av noen som hadde falt sammen i korridoren.

Nei. Nei. Han gjenkjente straks den som lå der.

Sykepleieren var relativt nylig godkjent. «Godt arbeid», sa han stille mens han bøyde seg over Elias. Sykepleieren hadde lagt ham i stabilt sideleie, og Jonas sjekket luftveien, pusten og blodsirkulasjonen. Han kikket opp på sykepleieren og la en hånd på den skjelvende armen. «Maja, ring etter hjelp.» Det var en telefon i enden av korridoren, og hun kom seg på bena og begynte å løpe.

Jonas ble sittende bøyd over Elias. «Det er ok, Elias. Jeg har deg. Bare trekk pusten dypt for meg.»

Han la straks merke til at den ene siden av ansiktet til Elias hadde sunket litt ned, og fikk forferdelig vondt i magen.

Noen øyeblikk senere hørtes løpende fottrinn, og en transportabel monitor og trilleseng kom til syne, sammen med en glidematte. Åtte personer flyttet Elias over på trillesengen ved hjelp av glidematten, og Jonas gikk ved siden av den mens de trillet den mot akuttavdelingen.

Det gikk allerede rundt i hodet hans. Han kjente både sønnen og datteren til Elias. Han skulle ringe dem selv.

*

Sju timer senere satt han fortsatt ved sengen til Elias. Til å begynne med hadde akuttlegen mistenkt et slag, men i løpet av de siste timene hadde Elias gradvis gjenvunnet bevisstheten og bevegelse i arm og ben. Han var fortsatt omtåket, øynene var tunge og munnen hang fortsatt ned på den ene siden. Oksygennivåene hadde også sunket litt.

Sønnen til Elias, Axel, kom stormende inn i rommet, nesten på samme måten som Elias hadde kommet stormende inn på kontoret til Jonas tidligere. Jonas reiste seg raskt og la hånden på armen hans. «Han er ok. Det ser ut til at han fikk et transitorisk iskemisk anfall, eller drypp som det kalles. De kommer til å beholde ham her og ta noen nye prøver.»

Axel gikk rett bort til sengen og la hånden på kinnet til faren. «Pappa», sa han. «Jeg er her.»

Elias åpnet øynene og smilte, før han lukket dem igjen.

Axel så på Jonas. «Han har fått tilbake bevisstheten, men er veldig søvnig. Det er kroppens måte å la ham leges på. De foretar nevrologiske observasjoner hver time, og han viser gradvis forbedring.»

Axel trakk pusten. Det var snøfnugg på jakken hans. «Takk, Jonas. Takk for at du ble hos ham til jeg kom hit.»

«Skulle bare mangle. Jeg ville aldri ha gått fra ham. Nå som du er her, skal jeg sjekke om legen hans er i nærheten, slik at han kan snakke med deg.»

Axel så seg rundt. Han var ingeniør av yrke, men kjente faren sin godt. «Hva med dette stedet? Hva med jobben?»

Jonas ristet på hodet. «Ikke vær bekymret for noe som helst. Jeg kan ordne alt det der. Hvis de mener at han er frisk nok om noen dager, kan jeg hjelpe deg med å få ham hjem og se om han trenger noe.»

Noe flakket i blikket til Axel. «Han ringte meg tidligere og fortalte om en lege som kommer og skal bo hos ham. Han var så begeistret. Vil du være i stand til å ordne med en alternativ løsning på det? Jeg vet ikke engang navnet på vedkommende.»

«Overlat alt sammen til meg.» Ordene kom ut øyeblikkelig, selv om Jonas stønnet inni seg. Det kom til å bli vanskelig nok å få tak i en vikar for lederen av nyfødtintensivavdelingen, om de ikke også i tillegg skulle ta ansvar for den internasjonale gjesten sin.

«Tusen takk», sa Axel og var åpenbart lettet. Han så på faren med hengivenhet. «Jeg forteller ham stadig at han er for gammel til alt dette, men han vil ikke høre på meg. Kanskje han vil gjøre det nå. Jeg setter pris på hjelpen din, Jonas.»

Jonas rakte frem hånden. «Si ifra om du trenger noe.» Han tok frem et nøkkelknippe fra lommen. «Her er nøklene til din fars hus. Jeg var ikke sikker på om du også hadde det, så jeg tok dem med fra kontoret hans. Jeg skal finne den legen for deg.»

